232 fogát húzták ki egy indiai fiúnak
Eddig legfeljebb 32 fogat húztak, de a hétórás műtéttel 232 fogát és fogszerű képződményét húzták ki egy indiai tizenévesnek, akinek összesen 350 lehetett eredetileg a szájában.
“Sokkal több is volt ott, de a kisebbeket nehéz volt észrevenni és kihúzni is, mivel még növésben voltak” – mondta a 17 éves fiú egyik sebésze, Vandana Toravade az Asian Age napilapnak.

Az alsó álkapcsát elborították a fogak

A fiú szájüregének jobb felében elhelyezkedő fogképződmények közül voltak mustármagnyi, de üveggolyónyi méretűek is. A kórház fogászati osztályának vezetője elmondta: a darabkák egy őrlőfogból alakultak ki, és valószínű, hogy már a fiú gyermekkorában keletkeztek.

“Összesen 232-t számoltunk meg, de több mint 350 lehet a fogképződmények teljes száma” – közölte Szunanda Dirvare osztályvezető, aki szintén tagja volt az operációt végző csapatnak.

A tizedik osztályos Asik Gavai július 10-én ment a kórházba, heves fájdalmai voltak, fél arca hatalmasra duzzadt. Az orvosokat megdöbbentette, hogy már másfél éve élt így. “Első pillantásra látszott, hogy alsó állkapcsa felét elborították a fogak” – mondta Toravade.

Édesanyja is alig ismerte fel

A betegséget fejlődési rendellenességnek írta le az orvos, az orvostudomány történetében az egyik legritkább esetnek ítélte. “További vizsgálatoknak vetjük alá, tanulmányt írunk róla. A legtöbb fog, amit orvosok egyszerre kihúztak egy páciensnél, az 25 vagy 32 volt, úgyhogy világrekordról beszélhetünk” – hangsúlyozta Toravade.

A hétfőn végzett műtét után a fiú egészséges, de fogai növekedését folyamatosan ellenőrizni kell. “Az extrém foghúzás az arcvonásait is megváltoztatta. Annyira megváltozott, hogy még az édesanyja is alig ismerte föl” – mesélte a kezelőorvos.
Tudomány